Γνωμοδοτηση αριθ. 9/2002

για τη χρηματοδότηση της κοινής γεωργικής πολιτικής

(Δυνάμει του άρθρου 248 παράγραφος 4 εδάφιο 2 της συνθήκης ΕΚ)

(2002/C 285/01)

ΕΠΕΞΗΓΗΜΑΤΙΚΟ ΣΗΜΕΙΩΜΑ

Στο πλαίσιο της διαδικασίας για την εκκαθάριση των λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων, η Επιτροπή λαμβάνει απόφαση κατά πόσο οι δαπάνες των οργανισμών πληρωμών των κρατών μελών για την εφαρμογή της κοινής γεωργικής πολιτικής είναι σύμφωνες προς τους σχετικούς κανονισμούς και μπορούν να χρεωθούν οριστικά στον κοινοτικό προϋπολογισμό, ή θα πρέπει να απορριφθούν.

Επί του παρόντος, η απόρριψη επιτρέπεται μόνο για δαπάνες που πραγματοποιήθηκαν κατά το 24άμηνο προτού η Επιτροπή ανακοινώσει σε ένα κράτος μέλος ότι οι δαπάνες δημιουργήθηκαν αντικανονικά. Το Συνέδριο επέκρινε το χρονικό όριο των δύο ετών θεωρώντας το σύντομο και μη ρεαλιστικό (για παράδειγμα η μονάδα "Εκκαθάριση των λογαριασμών" της Επιτροπής εξετάζει το σύνολο των δαπανών σε τριετή βάση).

Η Επιτροπή προτείνει την επέκταση της αναδρομικής περιόδου από δύο σε τρία έτη. Η συνημμένη γνωμοδότηση στηρίζει την πρόταση αυτή και δεν προβαίνει σε καμία τροποποίηση.

ΤΟ ΕΛΕΓΚΤΙΚΟ ΣΥΝΕΔΡΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 248 παράγραφος 4 και το άρθρο 279,

το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων(1), όπως τροποποιήθηκε από τον κανονισμό (ΕΚ, ΕΚΑΧ, Eυρατόμ) αριθ. 2673/1999 του Συμβουλίου, της 13ης Δεκεμβρίου 1999(2), και ιδίως τα άρθρα 4, 19 παράγραφος 6 και 102 παράγραφος 3,

την πρόταση κανονισμού του Συμβουλίου σχετικά με την τροποποίηση του κανονισμού (ΕΚ) αριθ. 1258/1999 του Συμβουλίου περί χρηματοδοτήσεως της κοινής γεωργικής πολιτικής(3),

την αίτηση γνωμοδότησης για την πρόταση αυτή που υπέβαλε η Επιτροπή στο Ελεγκτικό Συνέδριο στις 11 Ιουνίου 2002,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΟΔΟΤΗΣΗ:

Το Ελεγκτικό Συνέδριο εκφράζει την ικανοποίησή του για την πρόταση της Επιτροπής να τροποποιήσει τον κανονισμό του Συμβουλίου για τη χρηματοδότηση της κοινής γεωργικής πολιτικής με σκοπό να επεκτείνει τη μέγιστη χρονική περίοδο κατά την οποία μπορεί να εφαρμοστεί διόρθωση επί των δαπανών από 24 μήνες σε 36 μήνες πριν από τη γραπτή κοινοποίηση στο ενδιαφερόμενο κράτος μέλος από την Επιτροπή των αποτελεσμάτων των εξακριβώσεών της.

Το Συνέδριο, στην ειδική έκθεσή του αριθ. 22/2000 σχετικά με την αξιολόγηση της αναθεωρημένης διαδικασίας εκκαθάρισης των λογαριασμών(4) (βλέπε σημείο 89), τόνισε το αρνητικό αποτέλεσμα του κανόνα των 24 μηνών στο συνολικό ποσό των διορθώσεων.

Η τροποποίηση αυτή θα μειώσει τον κίνδυνο να μην επιβάλλονται κυρώσεις για τις αδυναμίες που εντοπίζονται στα συστήματα των κρατών μελών απλώς και μόνο διότι η Επιτροπή δεν ήταν σε θέση να καλύψει όλους τους τομείς δαπανών στο πλαίσιο ενός διετούς κύκλου. Πράγματι, το όριο των 36 μηνών αντιστοιχεί περισσότερο στη σημερινή ικανότητα της Επιτροπής να ελέγχει όλες τις δαπάνες περιοδικά.

Είναι σημαντικό η Επιτροπή να συνεχίσει να κοινοποιεί τις διαπιστώσεις της έγκαιρα στα κράτη μέλη - πράγμα που δυστυχώς δεν συνέβαινε πάντα (βλέπε ετήσια έκθεση για το οικονομικό έτος 2000, σημείο 2.58)(5).

Το Συνέδριο δεν προτείνει καμία τροποποίηση στο κείμενο της Επιτροπής. Ο συνημμένος πίνακας δείχνει την τροποποίηση που πρότεινε η Επιτροπή και τους λόγους έγκρισης του Συνεδρίου.

Η παρούσα γνωμοδότηση εγκρίθηκε από το Ελεγκτικό Συνέδριο κατά τη συνεδρίασή του της 25ης και 26ης Σεπτεμβρίου 2002.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) ΕΕ L 356 της 31.12.1977, σ. 1.

(2) ΕΕ L 326 της 18.12.1999, σ. 1.

(3) Έγγραφο της Επιτροπής 2002/0125 (CNS) - COM (2002) 293 τελικό.

(4) ΕΕ C 69 της 2.3.2001, σ. 23.

(5) ΕΕ C 359 της 15.12.2001, σ. 77.

ΠΑΡΑΡΤΗΜΑ

>ΘΕΣΗ ΠΙΝΑΚΑ>